Meghan Markle se animasiereeks op Netflix gekanselleerMeghan Markle (Foto: Angela Weiss/AFP) Netflix het die ontwikkeling van Pearl, ’n animasiereeks wat deur Meghan Markle geskep is, gekanselleer. Dié program is een van verskeie projekte wat deur Netflix laat vaar is in ’n poging om koste te besnoei. Netflix het twee weke gelede aangekondig hy het sowat 200 000 kykers in die eerste drie maande van die jaar verloor en die stromingdiens oorweeg nou om bykomende inkomste deur advertensies te verdien. Die diens verwag dat hy nog sowat twee miljoen kykers in die volgende drie maande kan verloor. BBC berig Archewell Productions, die maatskappy wat deur Markle en haar man, prins Harry, begin is, het verlede jaar aangekondig dat Markle ’n uitvoerende vervaardiger van Pearl sou wees. Die reeks sou fokus op die avonture van ’n 12-jarige meisie wat geïnspireer is deur invloedryke vroue uit die geskiedenis. Netflix het egter bevestig dat hy sal voortgaan om aan ’n aantal projekte saam met Archewell Productions te werk, onder meer ’n dokumentêre reeks genaamd Heart of Invictus. Dié reeks sal fokus op atlete wat aan die onlangse Invictus-spele in Den Haag deelgeneem het. Netflix het ook besluit om nie voort te gaan met die twee geanimeerde kinderreekse Dino Daycare en Boons and Curses nie.